**Protokoll fra**

Fakultetsstyremøte nr. 4.

Tid: 4.mai 2016

Kl. 1000-1600.

**Sted: Møterom fakultetsadministrasjonen 3. etg. sentralbygg 1, Gløshaugen**

Tilstede:

Styret: Ingerid Helsing Almaas, David Collins, Anne Karin Furunes, Geir Karsten Hansen, Tine Hegli, Mathias Huun, Johan Arnt Haarberg, Nils Marstein, Elin Røsok, Eli Støa.

Administrasjonen: Gunnar Parelius, Annemie Wyckmans, Lars Aalberg, Håvard Wibe (sak 8/16).

***AGENDA:***

**S-sak 5/16 Godkjenning av innkalling og agenda.**

* Reglementet for utsending av styrepapirer sier at «papirene skulle vært sendt ut 10 dager før styremøte». Denne innkallingen forholdt seg ikke til denne regelen. Styret forutsetter at neste innkalling retter seg etter nevnte regel.
* Alle utsendte vedlegg skal være gitt saksnummer for å tydeliggjør hvor dokumentet hører hjemme.

**S-sak 6/16 Protokoll fra styremøte 17.3.2016.**

* Styret bestemte at kommentar-delen tas ut av protokollen.
* De innsendte kommentarer er ikke tatt inn i referatet fra 17. mars.
* Det vil bli sendt ut en ny versjon av protokollen. Den versjonen styret fikk inneholdt ikke kommentarene som var innsendte fra Ingerid Helsing Almaas.

**S-sak 7/16 Fusjon: Oppdatering omkring faglig og administrativ organisering.**

Lars Aalberg orienterer om administrativ organisering.

* Børresen-rapporten for administrativ organisering er sendt ut til høring til fakultetene med svarfrist 4. juni.
* Nytt navn på fakultetet fra 2017 er: Fakultet for arkitektur og design.

Styremedlem Johan Arnt Haarberg har fremmet forslag til vedtak i styret angående omgjøring av fakultets-navnevalget. Han ønsker dette fremmet for NTNUs styre.

**Forslag til vedtak 04.05.16:**

Til NTNU-styret.

Fakultets-styret ved AB-fakultetet anmoder styret ved NTNU om å gjøre en fornyet vurdering av fakultetsnavnet for Fakultet H, da det vedtatte navnet utelater fakultetets ansvar for kunstområdet.

Fakultets-styret viser i denne sammenheng primært til *Lov om høyere utdanning*. Her er *forskning* og *kunstnerisk utviklingsarbeid* likestilt i beskrivelsen av ansvars-området for institusjonenes virksomhet, og betegnelsene *kunst* og *vitenskap* er gjennomgående parallell terminologi i lovteksten. Denne terminologibruken finnes tilsvarende i departementets forskrifter for sektoren og for NOKUTs arbeid med tilsyn og akkreditering. Det vises også til styrets egen formulering i Fusjonsplattformens Del 1.

Det avgjørende i denne sammenheng er ikke fagområdets størrelse, men den vekt både Storting og regjering har lagt på å sikre kunstområdenes særpreg, vilkår og faglige utvikling innen høyere utdanning i Norge.

NTNU har ansvar for en betydelig del av landets høyere kunstutdanning, og dette er på det nåværende tidspunkt ikke reflektert i hvordan de overordnede faglige fokus vil bli kommunisert til omverden gjennom bruken av fakultetsnavn.

Hvis det vedtatte navnet blir stående, vil NTNU være det eneste breddeuniversitetet med ansvar for kunstutdanning, som ikke vil ha kunstområdet nedfelt i navnebruken på fakultetsnivå (UiB vil opprette et kunstfaglig fakultet fra nyttår, der Kunst- og designhøgskolen i Bergen og Griegakademiet vil inngå).

Etter vår vurdering vil hverken fakultetet eller NTNU som helhet være tjent med den løsningen som nå er valgt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Vedtak:*** Vedtaksforslaget ble stemt ned av fakultetsstyret.

Avstemningen viser at disse stemte:

***For***: Anne Karin Furunes, Johan Arnt Haarberg,

***Mot***: Nils Marstein, Tine Hegli, Elin Røsok, Geir Karsten Hansen, Ingerid Helsing Almaas, Eli Støa, Mathias Huun, David Collins.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Enstemmig vedtak***: Styret tar den fremlagte Børresen-rapporten om administrativ organisering til orientering. Dersom fakultetet blir tillagt nye oppgaver, må det følge med økte ressurser.

**S-sak 8/16 Faglig organisering – muntlig oppdatering ved Håvard Wibe.**

* Dekan sender sin tilråding til rektor innen 13. mai.

Deltakere fra fakultetet i arbeidsgruppen for faglig organisering:

* + - Fungerende dekan / leder: Annemie Wyckmans
    - Design (Gjøvik): Terje Stafseng
    - Design (gamle NTNU): Casper Boks
    - Tradisjonelt bygghåndverk og teknisk bygningsvern (tidligere HIST): Per Berntsen
    - Billedkunst: Eivind Vedlog
    - Arkitektur: Bendik Manum, Bjørn Otto Braaten
    - By: Rolee Aranya
    - Arbeidstakernes organisasjoner: Åslaug Mostad (Akademikerne)
    - Studentrepresentant arkitektur: Håkon Christian Vetlesen
    - Studentrepresentant by
    - Studentrepresentant design (Gjøvik)
    - Studentrepresentant design (gamle NTNU): Susanne Stubberud Rom
    - Studentrepresentant tradisjonelt bygghåndverk og teknisk bygningsvern
    - Studentrepresentant billedkunst: Diana Lindberg Jørgensen
    - Representant fra rektor (observatør): Helge Klungland
    - Referent: Håvard Wibe

***Anbefaling fra styret***:

Styret ser et behov for en reorganisering av instituttstrukturen innen arkitektur. I et framtidsperspektiv vil en konsentrasjon i to arkitekturinstitutter – et institutt for arkitektur og bygning og et institutt for by og samfunn – gi gode utviklingsmuligheter. En slik løsning vil også sikre en rimelig balanse mellom fakultetets institutter.

Avstemming av anbefalingen viser at disse stemte:

***For:*** Anne Karin Furunes, Johan Arnt Haarberg, Nils Marstein, Tine Hegli,

Geir Karsten Hansen, Ingerid Helsing Almaas, Mathias Huun, David Collins.

***Mot***: Elin Røsok

***Ikke tilstede***: Eli Støa

**S-sak 9/16 Planlegging av styrearbeid ut 2016. Gjenstående styremøter**:

1. juni

13. oktober

8. desember

* Styresak 9/16 utsettes til neste styremøte 1. juni 2016.

**S-sak 10/16 Eventuelt**

* Johan Arnt Haarberg ønsker en redegjørelse av fotoutdanningen ved KIT til neste styremøte 1.juni 2016**.**